
FORSLAG TIL EUROPA-PARLAMENTETS AFGØRELSE
om anmodning om ophævelse af Nikos Pappas' immunitet
(2025/2234 (IMM))
Europa-Parlamentet,
–	der henviser til anmodning om ophævelse af Nikos Pappas' immunitet, modtaget ved skrivelse af 7. oktober 2025 fra vicestatsadvokaten ved Grækenlands højesteret, med en anmodning indgivet af anklageren ved retten i første instans i Athen i forbindelse med en straffesag, der skal indledes mod ham, hvorom der blev givet meddelelse på plenarmødet den 12. november 2025,
–	der har hørt Nikos Pappas den 15. april 2026, jf. forretningsordenens artikel 9, stk. 6, 
–	der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
–	der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013 og 19. december 2019[footnoteRef:1], [1:  Domstolens dom af 21.10.2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI: EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23; Domstolens dom af 19. december 2019, Junqueras Vies, C-502/19, ECLI:EU:C:2019:1115.] 

–	der henviser til forretningsordenens artikel 5, stk. 2, artikel 6, stk. 1, og artikel 9,
–	der henviser til betænkning fra Retsudvalget (A10‑0128/2026),
A.	der henviser til, at vicestatsadvokaten ved Grækenlands højesteret har fremsendt en anmodning fra anklageren ved retten i første instans i Athen om ophævelse af immuniteten for Nikos Pappas, medlem af Europa-Parlamentet valgt i Grækenland, i forbindelse med påståede ærekrænkende udtalelser online og trusler, der udgør strafbare handlinger i henhold til artikel 94, artikel 361, stk. 1, første og andet punktum, og artikel 333, stk. 1, første punktum, i den græske straffelov;
[bookmark: _Hlk226714510]B.	der henviser til, at klagen ifølge anmodningen viser, at Nikos Pappas den 11. juni 2025 angiveligt fremsatte ærekrænkende udtalelser og truede klageren gennem direkte meddelelser sendt via hans personlige konto på Instagram;
C.	der henviser til, at Nikos Pappas blev valgt til Europa-Parlamentet ved valget i juni 2024, og at han var medlem af Europa-Parlamentet på tidspunktet for den hævdede lovovertrædelse; der henviser til, at klagen over ham ifølge anmodningen er dateret den 16. juli 2025;
D.	der henviser til, at den hævdede lovovertrædelse ikke udgør – og den efterfølgende anmodning om ophævelse af Nikos Pappas' immunitet ikke vedrører – en meningstilkendegivelse eller en stemmeafgivelse fra Nikos Pappas' side under udøvelsen af hans hverv som omhandlet i artikel 8 i protokol nr. 7 vedrørende Den Europæiske Unions privilegier og immuniteter;
E.	der henviser til, at Europa-Parlamentets medlemmer i henhold til artikel 9, stk. 1, litra a), i protokol nr. 7 vedrørende Den Europæiske Unions privilegier og immuniteter under Europa-Parlamentets mødeperioder på deres eget lands område nyder de immuniteter, der tilstås medlemmerne af deres lands lovgivende forsamling;
F.	der henviser til, at et parlamentsmedlem ifølge artikel 62 i Den Hellenske Republiks forfatning under sit mandat ikke kan retsforfølges, anholdes, fængsles eller på anden måde berøves sin frihed uden parlamentets samtykke;
G.	der henviser til, at formålet med den parlamentariske immunitet i protokol nr. 7 vedrørende Den Europæiske Unions privilegier og immuniteter er at beskytte Parlamentet og dets medlemmer mod retsforfølgelse i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
H.	der henviser til, at parlamentarisk immunitet i henhold til forretningsordenens artikel 5, stk. 2, ikke er et medlems personlige privilegium, men derimod en garanti for Parlamentets uafhængighed som helhed og for dets medlemmers uafhængighed;
I.	der henviser til, at Europa-Parlamentet i denne sag ikke har fundet noget bevis på fumus persecutionis, dvs. faktiske omstændigheder, der tyder på, at hensigten bag retssagen kan være at skade medlemmets politiske virksomhed som medlem af Europa-Parlamentet;
J.	der henviser til, at Parlamentet på den ene side ikke kan sidestilles med en domstol, og at medlemmet på den anden side i forbindelse med en procedure om ophævelse af immunitet ikke kan betragtes som en "anklaget"[footnoteRef:2]; [2:  Rettens dom af 30. april 2019, Briois mod Parlamentet, T-214/18, ECLI:EU:T:2019:266.] 

1.	vedtager at ophæve Nikos Pappas' immunitet;
2.	pålægger sin formand straks at sende denne afgørelse og det kompetente udvalgs betænkning til Den Hellenske Republiks kompetente myndigheder og til Nikos Pappas.

